KOMMISSIONENS UDTALELSE om et uforholdsmæssigt stort underskud i Nederlandene - Anvendelse af artikel 104, stk 5, i traktaten om oprettelse af Det Europæiske Fællesskab

BEGRUNDELSE

Den 7. april 2004 offentliggjorde Kommissionen sin prognose for foråret 2004 [1]. Ifølge denne prognose, som tog hensyn til data indberettet af de nederlandske myndigheder den 31. marts 2004, nåede det offentlige underskud i 2003 op på 3,2 % af BNP og overskred dermed traktatens referenceværdi på 3 % af BNP og steg kraftigt i forhold til underskuddet i 2002 (1,9 % af BNP). På basis af dette direkte tegn på et uforholdsmæssigt stort underskud indledte Kommissionen proceduren i forbindelse med uforholdsmæssigt store underskud over for Nederlandene den 28. april 2004 med vedtagelsen af den rapport, der er omhandlet i traktatens artikel 104, stk. 3 [2].

[1] Kommissionens prognose fra foråret 2004 foreligger på følgende websted:

[2] Rapporten foreligger i sin fulde ordlyd på følgende websted:

Proceduren i forbindelse med uforholdsmæssigt store underskud reguleres af traktatens artikel 104 og Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten [3].

[3] EFT L 209 af 2.8.1997.

Kommissionens rapport ifølge traktatens artikel 104, stk. 3, konkluderede, at det for store underskud på 3,2 % af BNP i 2003 i forhold til traktatens referenceværdi på 3 % af BNP ikke i stabilitets- og vækstpagtens forstand var en følge af en usædvanlig begivenhed, som ligger uden for de nederlandske myndigheders kontrol, og heller ikke var en følge af et alvorligt økonomisk tilbageslag, som i stabilitets- og vækstpagten er defineret som et årligt fald i BNP i faste priser på mindst 2 %. Det opstod dog i en kontekst med kraftig negativ vækst med en BNP-vækst i faste priser på -0,7 % i 2003 og med et gryende negativt produktionsgab på ca. 2 % af BNP. Dette er hovedforklaringen på forværringen i den offentlige budgetsaldo, som blev yderligere forstærket af provenufald og underskud på de lokale myndigheders budgetter, som begge var større end forventet, samtidig med at udgiftsmålene dog i det store og hele blev overholdt. Hvad angår udviklingen i 2004, forventer Kommissionens forårsprognose et offentligt underskud på 3,5 % af BNP. Efter offentliggørelsen af Kommissionens forårsprognose vedtog regeringen den 16. april 2004 supplerende spareforanstaltninger på 0,6 % af BNP med henblik på at bringe underskuddet ned under 3 % af BNP igen i 2004, således som det var lykkedes i tidligere år. Ifølge Kommissionens rapport afhænger opfyldelsen af denne målsætning af, at foranstaltningerne giver de forventede resultater, og at de ikke har følgevirkninger for den økonomiske aktivitet og budgetresultatet. Som følge heraf er det sandsynligt, at underskuddet vil forblive på eller netop vil overstige referenceværdien på 3 % af BNP i 2004.

Kommissionens rapport konkluderede også på basis af Kommissionens forårsprognose, at gældskvoten androg 54,8 % af BNP i 2003, hvilket er under traktatens referenceværdi på 60 %. Den noterede desuden, at Kommissionen forventer, at gældskvoten vil nå op på 56,3 % af BNP i 2004, hvilket er højere end de 54,5 % af BNP, som de nederlandske myndigheder skønnede i det opdaterede stabilitetsprogram for 2003, men under referenceværdien på 60 % af BNP.

Det hedder i artikel 104, stk. 4, at "det i artikel 114 omhandlede udvalg (dvs. Det Økonomiske og Finansielle Udvalg) afgiver udtalelse om Kommissionens rapport". Udvalget offentliggjorde sin udtalelse den 12. maj 2004 og tilsluttede sig heri den vurdering, Kommissionen havde fremlagt i sin rapport. Det Økonomiske og Finansielle Udvalg konkluderede bl.a., at Nederlandene i 2003 ikke overholdt budgetdisciplinen med hensyn til underskuddet som defineret i traktatens artikel 104, hvilket tyder på, at der foreligger et uforholdsmæssigt stort underskud i Nederlandene.

Det Økonomiske og Finansielle Udvalg fandt også, at det er sandsynligt, at det offentlige underskud vil forblive på eller netop vil overstige traktatens referenceværdi igen i 2004 på trods af de supplerende foranstaltninger, de nederlandske myndigheder har truffet beslutning om, hvorimod bruttogældskvoten vil holde sig under traktatens referenceværdi på 60 % af BNP i 2004.

Kommissionen, der har undersøgt alle relevante faktorer, som der tages hensyn til i sin rapport, og som henviser til Det Økonomiske og Finansielle Udvalgs udtalelse, finder, at der foreligger et uforholdsmæssigt stort underskud i Nederlandene. Kommissionen afgiver hermed sin udtalelse, som den vedtog den 19. maj 2004, til Rådet i overensstemmelse med traktatens artikel 104, stk. 5. Kommissionen henstiller, at Rådet træffer afgørelse i overensstemmelse hermed i henhold til artikel 104, stk. 6. Herudover forelægger Kommissionen Rådet en henstilling med henblik på Rådets henstilling, der skal rettes til Nederlandene med henblik på at bringe situationen med et uforholdsmæssigt stort underskud til ophør, jf. traktatens artikel 104, stk. 7.

KOMMISSIONENS UDTALELSE om et uforholdsmæssigt stort underskud i Nederlandene - Anvendelse af artikel 104, stk. 5, i traktaten om oprettelse af Det Europæiske Fællesskab

GENERELLE BETRAGTNINGER

I henhold til traktatens artikel 104 skal medlemsstaterne undgå uforholdsmæssigt store offentlige underskud. Afgørelser om, hvorvidt der foreligger et uforholdsmæssigt stort underskud, reguleres af proceduren i forbindelse med uforholdsmæssigt store underskud, der er specificeret i traktatens artikel 104 og Rådets forordning (EF) nr. 1467/97 om fremskyndelse og afklaring af gennemførelsen af proceduren i forbindelse med uforholdsmæssigt store underskud, der indgår som led i stabilitets- og vækstpagten.

Det fastsættes i traktatens artikel 104, stk. 2, at Kommissionen overvåger udviklingen i medlemsstaternes budgetsituation og i deres offentlige gæld med henblik på at identificere alvorlige fejl. Kommissionen skal navnlig undersøge, om budgetdisciplinen overholdes på grundlag af to kriterier; det ene er forholdet mellem det forventede eller faktiske offentlige underskud og bruttonationalproduktet (BNP), og det andet er forholdet mellem den offentlige gæld og BNP. De statistiske data om disse variable tilvejebringes af Kommissionen på basis af indberetninger fra medlemsstaterne [4].

[4] De offentlige regnskabsdata skal indberettes inden 1. marts og inden 1. september, jf. Rådets forordning (EF) nr. 3605/1993, ændret ved Rådets forordning (EF) nr. 475/2000 og Kommissionens forordning (EF) nr. 351/2002.

Traktatens artikel 104, stk. 3, fastsætter, at Kommissionen udarbejder en rapport, hvis en medlemsstat ikke opfylder kravene i forbindelse med et af eller begge disse kriterier, eller hvis den, selv om kravene efter kriterierne er opfyldt, er af den opfattelse, at der er risiko for et uforholdsmæssigt stort underskud i en medlemsstat. I Kommissionens rapport tages der også hensyn til, om det offentlige underskud overstiger de offentlige investeringsudgifter, samt til alle andre relevante forhold, herunder medlemsstatens økonomiske og budgetmæssige situation på mellemlang sigt, jf. traktatens artikel 104, stk. 3. På basis af data for året 2003 fra de nederlandske myndigheder, som blev inkorporeret i Kommissionens prognose fra foråret 2004, vedtog Kommissionen en sådan rapport for Nederlandene den 28. april 2004.

Derefter, og i overensstemmelse med artikel 104, stk. 4, afgav Det Økonomiske og Finansielle Udvalg en udtalelse om Kommissionens rapport den 12. maj 2002.

Traktatens artikel 104, stk. 5, fastsætter, at Kommissionen skal afgive en udtalelse til Rådet, hvis den finder, at der er eller kan opstå et uforholdsmæssigt stort underskud i en medlemsstat. For at nå frem til en konklusion om, hvorvidt der er eller kan opstå et uforholdsmæssigt stort underskud, mener Kommissionen, at der bør tages hensyn til: i) konklusionerne i dens egen rapport, nemlig om kravene i forbindelse med et af eller begge kriterier i artikel 104, stk. 2, ikke er opfyldt, og alle andre relevante forhold, der er nævnt i artikel 104, stk. 3, og ii) Det Økonomiske og Finansielle Udvalgs udtalelse om Kommissionens rapport. På grundlag af disse elementer har Kommissionen opstillet en række betragtninger vedrørende Nederlandene.

BETRAGTNINGER VEDRØRENDE NEDERLANDENE

1. Det faktiske offentlige underskud androg 3,2 % af BNP i 2003 og oversteg dermed traktatens referenceværdi på 3 % af BNP, samtidig med at det steg væsentligt i forhold til 2002-underskuddet (1,9 % af BNP).

2. Det for store underskud i 2003 i forhold til traktatens referenceværdi på 3 % af BNP er ikke i stabilitets- og vækstpagtens forstand en følge af en usædvanlig begivenhed, som ligger uden for de nederlandske myndigheders kontrol, og er heller ikke en følge af et alvorligt økonomisk tilbageslag, som i stabilitets- og vækstpagten er defineret som et fald i BNP i faste priser på mindst 2 %. Det opstod dog i en kontekst med kraftig negativ vækst med en BNP-vækst i faste priser på -0,7 % i 2003 og med et gryende negativt produktionsgab på ca. 2 % af BNP. Dette er hovedforklaringen på forværringen i den offentlige budgetsaldo, som blev yderligere forstærket af provenufald og underskud på de lokale myndigheders budgetter, som begge var større end forventet, samtidig med at udgiftsmålene dog i det store og hele blev overholdt.

3. Niveauet i det offentlige underskud i 2003 ligger 2,7 procentpoint af BNP over den forventede værdi i september 2002, hvor budgettet for 2003 blev vedtaget. Stigningen i underskuddet (fra 1,9 % af BNP i 2002 til 3,2 % af BNP i 2003) opstod på trods af omfattende spareforanstaltninger på omkring 1,2 procentpoint af BNP, som banede vejen for en forbedring i den konjunkturkorrigerede budgetsaldo på 0,6 procentpoint i forhold til 2002. Dette er et tegn på, at der skete en betydelig finanspolitisk stramning i 2003.

4. Det offentlige underskuds overskridelse af referenceværdien på 3 % af BNP i 2003 har sin forklaring i den langvarige økonomiske afmatning, der begyndte i 2001, sammenholdt med det forhold, at de nederlandske offentlige finanser befandt sig i en mere sårbar position inden afmatningen end almindeligvis anerkendt på det tidspunkt. Efter forværringen i det konjunkturkorrigerede underskud i 2001 og 2002 blev der gennemført en finanspolitisk stramning i 2003. På grund af den markante opbremsning i den økonomiske aktivitet kunne den ikke forhindre det nominelle underskud i at stige kraftigt.

5. De offentlige bruttoinvesteringer som en procentdel af BNP var på 3,2 % af BNP i 2002 og på 3,5 % af BNP i 2003 sammenlignet med et offentligt underskud på 3,2 % af BNP. Det er således værd at bemærke, at de offentlige investeringers andel af BNP ikke faldt under afmatningen, og at den vedblev at være højere end det samlede underskuds andel af BNP frem til 2003.

6. I sin prognose fra foråret 2004, der bygger på en antagelse om en uændret politik, forventer Kommissionen, at det offentlige underskud i Nederlandene vil nå op på 3,5 % af BNP i 2004. Kommissionens prognose inkorporerede ikke de supplerende spareforanstaltninger på 0,6 % af BNP, som den nederlandske regering traf beslutning om den 16. april 2004 med henblik på at bringe underskuddet ned under 3 % af BNP, således som det var lykkedes i tidligere år. Ifølge Kommissionens rapport afhænger opfyldelsen af denne målsætning af, at disse foranstaltninger giver de forventede resultater, og at de ikke har nogen følgevirkninger for den økonomiske aktivitet og budgetresultatet. Det er derfor sandsynligt, at underskuddet vil forblive på eller netop vil overskride traktatens referenceværdi på 3 % af BNP igen i 2004.

7. Bruttogældskvoten nåede op på 52,6 % af BNP i 2002 og på 54,8 % i 2003, men forblev under 60 %. I sin prognose fra foråret 2004 forventer Kommissionen, at den offentlige bruttogæld i Nederlandene vil nå op på 56,3 % af BNP i 2004. Selv ud fra en antagelse om en uændret politik vil traktatens referenceværdi på 60 % altså ikke blive overskredet i disse to år.

KONKLUSION

Overvågningen af budgetsituationen i Nederlandene og specielt undersøgelsen af, om kravene efter kriterierne i artikel 104, stk. 2, er opfyldt, har foranlediget Kommissionen til at udarbejde en rapport i overensstemmelse med traktatens artikel 104, stk. 3. Efter at have undersøgt de relevante faktorer, som der tages hensyn til i denne rapport, og under henvisning til Det Økonomiske og Finansielle Udvalgs udtalelse finder Kommissionen, at der er et uforholdsmæssigt stort underskud i Nederlandene.